รัฐบาลไทย-ข่าวทำเนียบรัฐบาล-นายกรัฐมนตรีชื่นชม 13 ฮีโร่โรงเรียนวัดสุทธิฯ
วันพุธที่ 26 ธันวาคม 2561
นายกรัฐมนตรีชื่นชม 13 ฮีโร่โรงเรียนวัดสุทธิฯ
นายกรัฐมนตรี เปิดทําเนียบชื่นชม 13 นักเรียน รร.วัดสุทธิวราราม ที่ใช้ความสามารถด้านภาษา ช่วยเหลือยับยั้งชีวิตชาวจีนที่ท้อแท้สิ้นหวังคิดจะจบชีวิตลงด้วยการโดดสะพาน ย้ําถึงความสําคัญในการเป็นจิตอาสา “เราทําความดี ด้วยหัวใจ” ของในหลวงรัชกาลที่ 10
นายกรัฐมนตรีเปิดทําเนียบชื่นชม13นักเรียน รร.วัดสุทธิวราราม ที่ใช้ความสามารถด้านภาษา ช่วยเหลือยับยั้งชีวิตชาวจีนที่ท้อแท้สิ้นหวังคิดจะจบชีวิตลงด้วยการโดดสะพานย้ําถึงความสําคัญในการเป็นจิตอาสา “เราทําความดี ด้วยหัวใจ” ของในหลวงรัชกาลที่10มุ่งหวังให้ระบบการศึกษาสร้างทั้งคนดีและคนเก่ง พร้อมทั้งให้ความสําคัญของการเรียนภาษาต่างประเทศให้ ศธ.ขับเคลื่อนเรื่องนี้อย่างต่อเนื่องจริงจัง
เมื่อวันอังคารที่ 25 ธันวาคม 2561ณ ตึกบัญชาการ 1 ทําเนียบรัฐบาล นพ.ธีระเกียรติ เจริญเศรษฐศิลป์ รัฐมนตรีว่าการกระทรวงศึกษาธิการ พร้อมด้วย พล.อ.สุรเชษฐ์ ชัยวงศ์รัฐมนตรีช่วยว่าการกระทรวงศึกษาธิการ,ศาสตราจารย์คลินิก นพ.อุดม คชินทร รัฐมนตรีช่วยว่าการกระทรวงศึกษาธิการ และนายบุญรักษ์ ยอดเพชร เลขาธิการคณะกรรมการการศึกษาขั้นพื้นฐาน นําคณะนักเรียนโรงเรียนวัดสุทธิวราราม จํานวน 13 คน ซึ่งช่วยเหลือนักท่องเที่ยวชาวจีนที่พยายามกระโดดสะพานสมเด็จพระเจ้าตากสินมหาราชเข้าพบ พล.อ.ประยุทธ์ จันทร์โอชา นายกรัฐมนตรี เพื่อรับฟังโอวาทและเป็นขวัญกําลังใจในการทําความดี
รมว.ศธ.กล่าวว่า ผู้บริหารกระทรวงศึกษาธิการ พร้อมด้วยนายอารีย์ วีระเจริญ ผู้อํานวยการโรงเรียนวัดสุทธิวราราม ได้นําคณะนักเรียนโรงเรียนวัดสุทธิวราราม 13 ราย ที่ได้กระทําความดี โดยการใช้ความรู้ความสามารถด้านการใช้ภาษาจีน สื่อสารเจรจากับนักท่องเที่ยวชาวจีน ซึ่งกําลังจะกระโดดสะพานสมเด็จพระเจ้าตากสินมหาราช เข้าเยี่ยมคารวะและรับโอวาท เพื่อเป็นขวัญและกําลังใจในการทําความดี
โดยเหตุการณ์ทั้งหมด เกิดขึ้นช่วงค่ําเมื่อวันที่ 17 ธันวาคมที่ผ่านมาในระหว่างที่นักเรียนทั้ง 13 คน กําลังเล่นดนตรีเปิดหมวก เพื่อหารายได้จัดงานประกวดดนตรีของโรงเรียน “สุทธิ มิวสิคอวอร์ด” ณ บริเวณท่าเรือสาทร ได้พบความผิดปกติของชายชาวจีนคนดังกล่าว จึงเข้าไปพูดคุยเกลี้ยกล่อมด้วยภาษาจีน จนกระทั่งสามารถยับยั้งเหตุได้ในที่สุด ก่อนประสานเจ้าหน้าที่ตํารวจเพื่อช่วยเหลือดูแลต่อไป จนเมื่อมีข่าวและภาพถ่ายเผยแพร่ออกไป ทําให้ได้รับเสียงชื่นชมจากผู้คนและสังคมออนไลน์ ที่ได้ยกย่องการกระทําของเด็กกลุ่มนี้ ที่พยายามช่วยเหลือชายชาวจีนคนดังกล่าวอย่างสุดความสามารถ
นายสิทธิชาติ มลิวัลย์ (พัน) นักเรียนชั้นมัธยมศึกษาปีที่ 6ซึ่งเป็นผู้ที่ใช้ภาษาจีนสื่อสารกับชายชาวจีน กล่าวว่า ตนเองและเพื่อน ๆ นักเรียนชั้น ม.6/4 จํานวน 9 คน และรุ่นน้องชั้น ม.3 อีก 4 คน ได้ไปเล่นดนตรีเปิดหมวกที่บริเวณท่าเรือสาทร ซึ่งชายชาวจีนคนนี้ได้นําเงินสดมาให้จํานวน 1,000 หยวน (ประมาณ 5,000 บาท) ต่อมาได้ให้เพิ่มอีก 600 หยวน รวมเป็นเงินไทยประมาณ 8,000 บาท จึงเริ่มฉุกคิดถึงความผิดปกติทําไมถึงให้เงินจํานวนมากขนาดนี้ จากนั้นยังนําโทรศัพท์มือถือมาให้ตนและเพื่อนอีก ซึ่งก็ได้ปฏิเสธที่จะรับไว้ เพราะเห็นว่าเป็นเรื่องไม่ถูกต้อง พร้อมเดินตามชายชาวจีนเพื่อนําโทรศัพท์ไปคืน และได้ถามไถ่พูดคุยเป็นภาษาอังกฤษ แต่เขาไม่คุยด้วย จากนั้นจึงใช้ภาษาจีนแทน ซึ่งได้ความว่า พ่อและอากงของเขาเสียชีวิตที่ประเทศไทย ทําให้เหลือตัวคนเดียว ไม่มีครอบครัว และไม่มีญาติ จึงเกิดความท้อแท้สิ้นหวังและคิดที่จะจบชีวิตลง ดังนั้น ตนเองและเพื่อนได้ช่วยกันเกลี้ยกล่อม ให้กําลังใจเพื่อให้มีชีวิตอยู่ต่อไป พร้อมประสานเจ้าหน้าที่ตํารวจให้มาดูแลช่วยเหลือ ซึ่งล่าสุดทราบว่า ชายดังกล่าวได้พักรักษาตัวที่โรงพยาบาลแห่งหนึ่งอย่างปลอดภัยเป็นที่เรียบร้อยแล้ว
สําหรับการสื่อสารภาษาจีนนั้นนายสิทธิชาติ กล่าวว่า ได้เรียนภาษาจีนมาตั้งแต่เด็ก จึงสามารถสื่อสารได้ และช่วยให้ชายชาวจีนรอดปลอดภัยในครั้งนี้
นายกรัฐมนตรีกล่าวแสดงความชื่นชมถึงความกล้าหาญในการช่วยเหลือผู้อื่นโดยไม่หวังสิ่งตอบแทน และนักเรียนทั้ง 13 คน ร่วมมือทํางานกันเป็นทีม แบ่งหน้าที่ในการช่วยเหลือ จนสามารถยับยั้งเหตุได้ทันท่วงที พร้อมได้กล่าวเน้นย้ําถึงความสําคัญในการเป็น "จิตอาสา" โดยน้อมนําโครงการจิตอาสา “เราทําความดี ด้วยหัวใจ” โครงการในพระราชดําริสมเด็จพระเจ้าอยู่หัวมหาวชิราลงกรณ บดินทรเทพยวรางกูร ซึ่งพระองค์ทรงห่วงใยและทรงคํานึงถึงความอยู่ดีมีสุขของประชาชนเป็นสําคัญ นอกจากนี้ นายกรัฐมนตรีขอให้เยาวชนทุกคน ใช้วิชาความรู้และความเชี่ยวชาญเพื่อสาธารณประโยชน์ และให้ระบบการศึกษาเร่งสร้างทั้งคนดีและคนเก่ง มีคุณธรรม เผื่อแผ่แบ่งปัน และมีจิตสาธารณะด้วย
สําหรับการใช้ทักษะภาษาจีนนั้นเป็นการแสดงให้เห็นถึงความสําคัญของการเรียนภาษาต่างประเทศตามนโยบายรัฐบาล ซึ่งมอบกระทรวงศึกษาธิการขับเคลื่อนอย่างต่อเนื่องจริงจัง ไม่ว่าจะเป็นการพัฒนาห้องเรียนภาษาจีนทั่วประเทศ โครงการพัฒนาครูผู้สอนภาษาอังกฤษ เป็นต้น
ในช่วงท้าย นายสิทธิชาติ มลิวัลย์ ได้กล่าวฝากคําพูดถึงชายชาวจีนคนดังกล่าวว่า ถ้าหากว่าพี่ฟังอยู่ ผมอยากจะบอกว่า “หนี่หายโหย่ว เผิงโหย่ว เจียโหยว หว่อซื่อนี่เตอเผิงโหย่ว เซี่ยเซี่ย” แปลว่า “อย่างน้อยยังมีผมคนหนึ่งเป็นเพื่อนพี่นะครับ สู้ ๆ ผมเป็นกําลังใจให้ ขอบคุณครับ”
Written byอิทธิพล รุ่งก่อน, นวรัตน์ รามสูต
Photo Creditยุทธพงศ์ เลือกกลั่นดี
Rewriterนวรัตน์ รามสูต
Editorบัลลังก์ โรหิตเสถียร